Rapport mill-Kummissjoni lill-Kunsill u lill-Parlament Ewropew dwar l-istrumenti finanzjarji tal-programm multiannwali għall-intrapriża u l-intraprenditorija, u b'mod partikolari għall-intrapriżi ż-żgħar u ta' daqs medju (IŻM) (2001-2006) - Rapport tal-għeluq hekk kif fil-31.12.2006 (jinkludi riżultati prinċipali hekk kif fil-31.12.2007) (skont l-Artikolu 5(1) tad-deċiżjoni tal-Kunsill 2000/819/KE, kif emendata mid-Deċiżjonijiet 593/2004/KE u 1776/2005/KE tal-Parlament Ewropew u tal-Kunsill) {SEC(2008)2750} /* KUMM/2008/0708 finali */





[pic] | KUMMISSJONI TAL-KOMUNITAJIET EWROPEJ | Brussel 7.11.2008 KUMM(2008) 708 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW dwar l-istrumenti finanzjarji tal-programm multiannwali għall-intrapriża u l-intraprenditorija, u b'mod partikolari għall-intrapriżi ż-żgħar u ta' daqs medju (IŻM) (2001-2006) Rapport tal-għeluq hekk kif fil-31.12.2006 (jinkludi riżultati prinċipali hekk kif fil-31.12.2007) (skont l-Artikolu 5(1) tad-Deċiżjoni tal-Kunsill 2000/819/KE, kif emendata mid-Deċiżjonijiet 593/2004/KE u 1776/2005/KE tal-Parlament Ewropew u tal-Kunsill) {SEC(2008)2750} WERREJ 1. Daħla ġenerali 3 2. Deskrizzjoni ġenerali 4 2.1. Implimentazzjoni tal-Baġit 4 2.2. Implimentazzjoni Ġeografika 5 3. Il-Faċilità ta' Garanzija tal-IŻM 6 3.1. Il-qagħda baġitarja 6 3.1.1. Deskrizzjoni ġenerali 6 3.1.2. Utilizzazzjoni 6 3.1.3. Effett t'amplifikazzjoni: 7 3.1.4. Aċċess aħjar għall-finanzi għall-IŻM 7 3.1.5. Għajnuna mill-Istat 7 3.1.6. Pagamenti netti mitluba u rkupri ta' telf 8 3.2. Intermedjarji Finanzjarji 8 3.3. IŻM Benefiċjarji 8 4. L-Iskema Start-up tal- ETF 10 4.1. Il-qagħda baġitarja 10 4.2. Intermedjarji Finanzjarji 10 4.3. IŻM Benefiċjarji 11 5. Azzjoni tal-Kapital tal-Bidu 12 5.1. Il-qagħda baġitarja 12 5.1.1. Deskrizzjoni ġenerali 12 5.1.2. Impenji u ħlasijiet 12 5.2. Intermedjarji Finanzjarji 12 6. Il-programm tal-Intrapriża Ewropea Konġunta (JEV) 12 7. Konklużjonijiet ġenerali 13 1. DAħLA ġENERALI Dan huwa r-rapport annwali finali (rapport tal-għeluq) dwar il-progress reġistrat fl-implimentazzjoni tal-istrumenti finanzjarji taħt il-PMA, il- programm multiannwali għall-intrapriża u l-intraprenditorija, u b'mod partikolari għall-intrapriżi ż-żgħar u ta' daqs medju-IŻM [1]. Huwa mfassal skont l-Artikolu 5(1) tad-Deċiżjoni tal-Kunsill 2000/819/KE, kif emendata mid-Deċiżjonijiet 593/2004/KE u 1776/2005/KE tal-Parlament Ewropew u tal-Kunsill, li tistipula li l-Kummissjoni għandha tissottometti lill-Parlament Ewropew u lill-Kunsill rapport annwali dwar l-implimentazzjoni tal-istrumenti finanzjarji u rapport ieħor simili tal-għeluq fl-aħħar sena. Il-PMA kien oriġinarjament intiż sabiex ikopri l-perjodu 2001-2005. Madanakollu, sabiex tkun żgurata il-kontinwità t'azzjoni sal-bidu tal-programm suċċessiv taħt il-Perspettivi Finanzjarji il-ġodda, il-PMA kien estiż b'sena f'Settembru 2005, sal-aħħar tal-2006. L-għan tal-PMA għall-istrumenti finanzjarji huwa li jitjieb l-ambjent finanzjarju għall-intrapriżi, speċjalment għall-IŻM. Il-PMA jibni fuq ir-riżultati miksuba taħt l- Inizjattiva għat-Tkabbir u l-Impjiegi tal-1998[2]. Dan ir-rapport ikopri l-erbgħa strumenti finanzjarji Komunitarji ("miżuri") implimentati taħt il-PMA, jiġifieri - Il-Faċilità ta' Garanzija tal-IŻM - L-Iskema Start-up tal-Faċilità Teknoloġika Ewropea (ETF) - L-Azzjoni tal-Kapital tal-Bidu - Il-programm tal-Intrapriża Ewropea Konġunta (JEV) Jipprovdi ħarsa ġenerali tal- progress milħuq hekk kif nhar il-31.12.2006 , u jinkludi kapitolu għal kull strument finanzjarju (kapitoli 3, 4, 5 u 6). Deskrizzjonijiet għall-istrumenti finanzjarji msemmija hawn fuq u konklużjonijiet speċifiċi għal kull wieħed jinstabu fit- Taqsimiet III u IV tad-Dokument ta' Ħidma tal-Persunal li jakkumpanja dan ir-rapport (SEC(2008)XXX). L-ewwel tliet strumenti finanzjarji msemmija huma operati mill-Fond Ewropew għall-Investiment (FEI), għal, u taħt is-superviżjoni, tal-Kummissjoni Ewropea (KE)[3]. Fl-Istati Membri, intgħażlu Intermedjarji Finanzjarji (IF) addattati. I-programm JEV kien inkluż fil-PMA bid-Deċiżjoni tal-Kunsill 2000/819/KE iżda mingħajr baġit speċifiku taħt il-PMA. Il-JEV kien amministrat mill-Kummissjoni Ewropea permezz ta riżorsi finanzjarji mill-programm predeċessur, l-Inizjattiva għat-Tkabbir u l-Impjiegi. L-approvazzjoni ta' proġetti permezz ta' fondi finanzjarji disponibbli taħt il-PMA beda effettivament f'nofs l-2002. Proġetti sottomessi qabel din id-data kienu approvati taħt l-Inizjattiva għat-Tkabbir u l-Impjiegi. Jekk jogħġbok innota: Il-perjodu t'impenn tal-PMA għalaq nhar il-31.12.06. Madanakollu: Għal ħafna mill-IF taħt il-Faċilità ta' Garanzija tal-IŻM, il-perjodu t'inklużjoni tas-self garantit għalaq biss nhar it-30.06.2007 jew nhar il-31.12.2007. Il-perjodu ta' ffirmar taħt l-Iskema Start-up tal-ETF, waqt liema l-FEI seta' jimpenja fondi għal VC għalaq biss nhar it-30.06.2007. Dawn l-estensjonijiet tal-perjodi ta' disponibilità jfissru li l-Faċilitajiet komplew wara l-aħħar impenji fl-2006, bil-għan li jkun hemm tranżizzjoni bla skossi għas-CIP, is-suċċessur tal-programm PMA. Sabiex jirriflettu l-perjodi estiżi ta' disponibilità, il-figuri li juru xi riżultati importanti fl-aħħar tal-2007 huma inklużi f'kaxxa żejda fl-aħħar tal-Kapitolu relattiv ta' dan ir-rapport. | 2. DESKRIZZJONI ġENERALI 2.1. Implimentazzjoni tal-Baġit L-istrumenti finanzjarji jikkontribwixxu prinċipalment għar-raba' għan tal-PMA, " sabiex jitjieb l-ambjent finanzjarju għall-intrapriżi, speċjalment IŻM "[4]. Għandhom l-għan li jindirizzaw nuqqasijiet magħrufa u/jew fallimenti fis-suq. Jgħinu sabiex " itaffu r-riskji għall-intermedjarji finanzjarji, u b'hekk jiffaċilitaw l-aċċess tal-IŻM għall-finanzi u jkollhom effett t'amplifikazzjoni akbar "[5]. F'termini ta' baġit, l-istrumenti finanzjarji huma l-aktar punt sinifikanti mill-punti t'azzjoni kollha fil-PMA. Il-punti l-oħra huma l-iżvilupp tal-politika u n-netwerk taċ-Ċentri t'Informazzjoni dwar l-Ewro (EIC). Baġit indikattiv ta' EUR 450 miljun għall-perjodu 2001-2005 kien inizjalment propost għall-programm PMA kollu. Meta tiġi kkunsidrata l-estensjoni tal-PMA b'sena, iż-żidiet deċiżi mill-awtoritajiet baġitarji u t-trasferimenti li saru minn linji ta' baġit oħra, il-baġit indikattiv għall-perjodu 2001-2006 ammonta għal EUR 653 miljun għall-PMA kollu. Fl-aħħar tal-2006, it-total tar-riżorsi allokati għall-istrumenti finanzjarji tal-PMA ammonta għal EUR 519.0 miljun. Dawn jinkludu, apparti l-approprjazzjonijiet baġitarji impenjati, EUR 9.9 miljun ta' interessi u dħul ieħor. Mir-riżorsi totali allokati għall-istrumenti finanzjarji tal-PMA, EUR 5.0 miljun[6] mill-allokazzjoni tal-Azzjoni tal-Kapital tal-Bidu biss ma ntużawx. Bħala total, EUR 466.5 miljun kienu allokati għal proġetti. L-ebda impenji ma saru mill-Kummissjoni Ewropea wara l-31.12.2006. Wara din id-data l-proġetti kollha se jkunu ippreżentati taħt il-Programm ta' Qafas għall-Kompetittività u l-Innovazzjoni (CIP), li jissostitwixxi l-PMA. Mill-2007 'il quddiem, kull bilanċ fil-kont fiduċjarju tal-PMA jitħallas lura fil-baġit ġenerali tal-UE. Impenji tal-baġit mhux użati jiġu rilaxxati. Tabella A: L-istrumenti finanzjarji tal-PMA - Ħarsa ġenerali lejn il-Baġit – hekk kif fil-31.12.2006 (EUR miljuni) | Il-Faċilità ta' Garanzija tal-IŻM | L-Iskema Start-up tal- ETF | L-Azzjoni tal-Kapital tal-Bidu | Total | Approprjazzjonijiet tal-baġit impenjati | 289.0 | 214.5 | 5.6 | 509.1 | Dħul | 4.0 | 5.9 | 0.0 | 9.9 | Riżorsi totali | 293.0 | 220.4 | 5.6 | 519.0 | Impenji Netti tal-KE[7] | 265.2[8] | 201.1 | 0.2 | 466.5 | Riserva għal spejjeż amministrattvi tal-FEI u spejjeż oħra eleġibbli | 27.8 | 19.3 | 0.4[9] | 47.5 | Total użat | 293.0 | 220.4 | 0.6[10] | 514.0 | Sors: Kummissjoni Ewropea, FEI; estrazzjoni tad-dejta hekk kif fil-: 21 ta’ Ġunju 2007 L-ammont total ta' self meta kkumparat mal-ammont impenjat kien għoli ħafna. Pereżempju, għal bejn wieħed u ieħor EUR 262 miljun t'ammonti limitu taħt il-Faċilità ta' Garanzija tal-IŻM, self ta' EUR 17 500 miljun kien assikurat (dettalji dwar dan "l-effett t'amplifikazzjoni" jinsab fil-kapitolu 3.2.3)[11]. 2.2. Implimentazzjoni Ġeografika B'kollox 29 pajjiż ibbenikaw mill-istrumenti finanzjarji tal-PMA, jiġifieri l-Istati Membri kollha tal-UE bħalissa u t-Turkija u n-Norveġja. Mill-31 pajjiż eleġibbli, 2 pajjiżi biss (l-Iżlanda u l-Liechtenstein) ma użawx l-istrumenti finanzjarji tal-PMA. Skont il-Qbil Fiduċjarju u Amministrattiv bejn il-FEI u l-Kummissjoni, il-FEI hija impenjata "sabiex tipprova tikseb distribuzzjoni ġeografika bbilanċjata tat-tliet strumenti finanzjarji tal-PMA". Il-bżonnijiet differenti, il-kundizzjonijiet tas-suq u ċ-ċirkostanzi makroekonomiċi fil-pajjiżi diversi li ħadu sehem kellhom impatt fuq il-kapaċità assorbittiva u l-użu tad-diversi strumenti finanzjarji. Sabiex jagħmel tajjeb, kien adottat approċċ flessibbli, pereżempju billi sar ċaqliq bejn id-diversi strumenti finanzjarji f'pajjiżi differenti. Il-Kummissjoni tikkunsidra illi, kollox ma' kollox, tkun inkisbet distribuzzjoni ġeografika tajba meta l-istrumenti finanzjarji kollha jkunu kkunsidrati. It-tliet mapep fit- Taqsima II tad-Dokument ta' Ħidma tal-Persunal li jakkumpanja dan ir-rapport (SEC(2008)XXX) juru d-distribuzzjoni ġeografika tal-impenji netti tal-KE, għall-istrumenti finanzjarji kollha f'daqqa. 3. IL-FAċILITÀ TA' GARANZIJA TAL-IŻM 3.1. Il-qagħda baġitarja 3.1.1. Deskrizzjoni ġenerali Fl-2006, id-domanda għall-Faċilità ta' Garanzija tal-IŻM kompliet fuq il-livelli għolja preċedenti, b'mod partikolari fl-oqsma tal-Garanzija tas-Self u tal-Garanzija tal-Mikrokreditu. Ħafna mill-qbil kienu estiżi sabiex jakkomodaw il-bżonnijiet tal-Intermedjarji Finanzjarji. Hekk kif fil-31.12.2006, ir-riżorsi baġitarji impenjati taħt il-Faċilità ta' Garanzija tal-IŻM kienu jammontaw għal EUR 293.0 miljun, li jirrappreżentaw madwar 56% tal-baġit totali impenjat għall-istrumenti finanzjarji tal-PMA. Dawn jinkludu interessi kumulattivi li jammontaw għal EUR 4.0 miljun fl-aħħar tal-2006[12]. Il-baġit totali jkopri l-ispejjeż kollha tal-Facilità, inkluż telf tal-garanziji, spejjeż amministrattivi tal-FEI u spejjeż oħra eleġibbli. L-ammont tal-baġit impenjat lill-IF matul il-perjodu tal-programm kollu kien ta' EUR 265.2 miljun , li jinkludi proġetti approvati mill-Kummissjoni, iżda li għad iridu jiġu maqbula bejn il-FEI u u l-Intermedjarji Finanzjarji. Ara wkoll: - Tabella A (f'taqsima 2.1): L-istrumenti finanzjarji tal-PMA - il-Faċilità ta' Garanzija tal-IŻM Informazzjoni addizzjonali tinsab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Figura 1: Evoluzzjoni kumulattiva tal-FEI (għal kull sena) - Figura 2: Impenji lil Intermedjarji Finanzjarji (għal kull sena) 3.1.2. Utilizzazzjoni L-utilizzazzjoni tirreferi għar-rata bejn il-volum attwali ta' garanziji tal-FEI u l-ammont massimu ta' garanziji tal-FEI. Fil-31.12.2006 ir-riżorsi kienu ntużaw kollha[13]. Il-perjodu ta' disponibilità għal ħafna IF spiċċa jew nhar it-30.06.2007 jew nhar il-31.12.2007, bil-għan li jkun hemm tranżizzjoni bla skossi għall-programm CIP, is-suċċessur tal-PMA. Is-CIP ikopri l-perjodu mill-1 ta' Jannar 2007 sal-31 ta' Diċembru 2013. Dawn il-perjodi estiżi ta' disponibilità jfissru li l-Facilità għalhekk se tkompli wara l-aħħar impenji baġitarji fl-2006. Barra minn hekk, il-maġġoranza tal-garanziji maħruġa mill-FEI taħt il-Facilità għandhom perjodi ta' maturità sa 10 snin. Dan ifisser illi l-pagamenti fir-rigward ta' self mhux irkuprat jista' jsir sa 10 snin wara t-tmiem tal-aħħar perjodu ta' disponibilità (imma fl-ebda ċirkustanza wara l-iskandenza tal-PMA fil-31/12/2016) u li rappurtar, monitoraġġ u kontroll mill-atturi varji involuti se jkompli matul dan iż-żmien. Kien hemm domanda kbira kemm fil-qasam tal-Garanzija tas-Self (kważi 80% tal-impenji lill-FI), u sa ċertu punt, anke fil-qasam tal-Garanzija tal-Mikrokreditu, (madwar 14%). Il-qasam tal-Garanzija tal-Ekwità kellu użu limitat, (6 %), billi l-popolazzjoni destinatarja f'terminu ta' skemi tal-garanziji tal-ekwità eżistenti hija pjuttost limitata. 3.1.3. Effett t'amplifikazzjoni: L-iskemi ta' garanzija tal-PMA b'mod ġenerali kellhom effett kbir t'amplifikazzjoni (definiti hawnhekk bħala l-istima tal-volum tas-self mogħti / baġit allokat għall-Faċilità ta' Garanzija tal-IŻM). . Dan ġara għal żewġ raġunijiet: - Il-baġit tal-UE jkopri l-espożizzjoni massima ta' riskju fuq livell ta' portafoll li tkun limitata fuq il-bażi tat-telf mistenni, nett minn dħul ta' rkupru mistenni u primjums ta' riskju rċevuti minn Intermedjarji Finanzjarji. Dan il-limitu fuq l-ammont jinkoraġġixxi ammont sostanzjalment ogħla ta' self għall-IŻM. - Hemm katina t'atturi b'arranġamenti ta' qsim tar-riskji, li jkabbar aktar l-effett t'ampifikazzjoni. Il-garanziji tas-self, pereżempju, għandhom effett t'influwenza kbir peress illi huma normalment provduti fil-forma ta' kontrogaranziji lill-istituzzjonijiet li wara jipprovdu huma stess garanziji lil atturi oħra, bħal intermedjarji u banek. Minħabba il-qsim tar-riskji bejn dawn l-atturi varji, l-influwenza f'terminu ta' volum ta' self hija kbira ħafna għall-qasam tal-Garanzija tas-Self tal-IŻM. Għall-mikroself, is-sitwazzjoni hija normalment differenti, fis-sens li ħafna mill-garanziji tal-FEI huma garanziji diretti lill-intermedjarji li tipikament jipprovdu self direttament lill Benefiċċjarji Finali (l-IŻM). Barra minn hekk l-attenzjoni hija ffokata fuq IŻM ta' riskju kbir fil-każ ta' mikroself, b'riżultat ta' rati ta' limiti ogħla. L-influwenza hija għalhekk ġeneralment anqas minn dik fuq garanziji tas-self. Fl-aħħar tal-2006, l-effett amplifikattiv kien ta' 67 għal 1 għall-oqsma kollha flimkien. Kollox ma' kollox, l-influwenza finali tista' tiżdied aktar, peress li l-esperjenza turi illi l-ammont allokat sabiex ikopri t-telf taħt operazzjonijiet ta' garanzija ma jkunx dejjem użat kollu, anke meta l-volumi ta' self ippjanati ikunu milħuqa. Ir-rilaxx tal-ammonti tal-limitu mhux użati jista' għalhekk iżid l-influwenza finali. Informazzjoni speċifika dwar l-effett t'amplifikazzjoni tinsab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Tabella 1: Effett t'amplifikazzjoni (ingranar) 3.1.4. Aċċess aħjar għall-finanzi għall-IŻM L-aċċess aħjar għall-finanzi għall-IŻM maħluq mill-Faċilità ta' Garanzija għall-IŻM kienet stmata skont figuri provduti mill-FEI u permezz ta' ċertu kunsiderazzjonijiet/suppożizzjonijijet, kif speċifikati fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX) taħt it-Tabella 1: - Stima tal-aċċess aġevolat għall-finanzi għall-IŻM Skont dawn is-suppożizzjonijiet jista' jkun stmat, illi l-Faċilità ta' Garanzija għall-IŻM għenet sabiex jiġi ffinanzjat volum akbar ta' self ta' aktar minn 13-il biljun EUR. 3.1.5. Għajnuna mill-Istat Attenzjoni partikolari tingħata sabiex ikun żgurat illi l-programmi ta' garanzija jew ta' self tal-IF ikunu konformi mar-regoli tal-għajnuna mill-Istat. Kull IF huwa kuntrattwalment obbligat illi jiffirma dikjarazzjoni skont is-sistemi tal-għajnuna mill-Istat applikabbli, u skont ir-regoli tal-għajnuna mill-Istat rilevanti kif stipulat fil-qbil bejn il-FEI u l-IF. 3.1.6. Pagamenti netti mitluba u rkupri ta' telf Ftit aktar minn EUR 40 miljun kienu tħallsu sal-31.12.2006, li jaqblu mal-proporzjon tal-FEI ta' telf nett minn self mhux irkuprat[14]. L-ammont kumulattiv ta' pagamenti għadu vera żgħir meta kkumparat mal-volum kumulattiv t'impenji tal-FEI, f'dan l-istat taċ-ċiklu t'implimentazzjoni. Madanakollu, il-perjodu tal-Facilità jagħlaq biss fil-31/12/2016, u minħabba t-tul tal-garanziji għal self tal-UE, il-biċċa l-kbira tat-telf probabbli jidher fil-futur. Taqsira tal-pagamenti netti mitluba u rkupru ta' telf tinsab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): Tabella 2: Talbiet irċevuti u rkupri Mill-2007 'l quddiem kull riduzzjoni t'ammonti limitu tirriżulta f'rilaxxi jew rkupri għall-baġit ġenerali tal-UE. 3.2. Intermedjarji Finanzjarji 51 kuntratt kienu ffirmati ma' 46 IF, li jkopru 26 mis-27 Stat Membru (jiġifieri kollha minbarra l-Lussemburgu[15]), kif ukoll it-Turkija u n-Norveġja, hekk kif fil-31.12.2006. Ħarsa ġenerali, għal kull qasam u pajjiż, tinstab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Tabella 3: Intermedjarji Finanzjarji 3.3. IŻM Benefiċjarji L-approvazzoni ta' proġetti taħt il-PMA bdiet f'Mejju tal-2002. In-numru ta' benefiċjarji finali żdied progressivament u kien ta' madwar 194,000 IŻM[16] fl-aħħar tal-2006, (li minnhom madwar 163,000 fil-qasam tal-Garanzija tas-Self). Dan jikkumpara ma kważi 111,100 IŻM benefiċjarja fl-aħħar tal-2005. Ħarsa ġenerali tal-IŻM benefiċjarji għal kull pajjiż tinstab fit- Taqsimiet I u II tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Tabella 4: IŻM benefiċjarji – Analiżi għal kull pajjiż - Mappa 3: IŻM benefiċjarji għal kull pajjiż (tinkludi dejta mill-istart-up tal-ETF) Informazzjoni dwar impjiegi hija disponibbli fid-data li s-self ikun mogħti[17]. Sal-aħħar tal-2006 kważi 990,000 persuna kienu impjegati f'intrapriżi li jirċievu garanziji taħt l-oqsma IŻMG[18]. Dan jikkompara ma' bejn wieħed u ieħor 620,000 persuna reġistrati bħala impjegati fid-data li s-self kien mogħti fl-2005 u bejn wieħed u ieħor 328,000 fl-2004. Iż-żieda totali fl-impjiegi hija prinċipalment minħabba ż-żieda fin-numru ta' IŻM benefiċjarji. Il-Benefiċjarji finali b'10 impjegati jew anqas kienu jagħmlu aktar minn 91% (177,625) tan-numru totali ta' IŻM li bbenefikaw minn-Facilità ta' Garanzija tal-IŻM[19]. Huwa interessanti li tiġi kkumparata d-distribuzzjoni tal-IŻM skont id-daqs fil-Facilità ma' dik tal-UE b'mod ġenerali. Skont l-aktar statistiċi reċenti disponibbli, 91.4 % tal-IŻM fl-UE huma mikrointrapriżi (0-9 impjegati), 7.3 % huma intrapriżi żgħar (10-49) u 1.1 % huma intrapriżi ta' daqs medju (50-249)[20]. Dan juri biċ-ċar illi l-Faċilità ta' Garanzija tal-IŻM hija ffokata bis-sod fuq intrapriżi vera żgħar u start-ups. Fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX) l-analiżi hija skont id-daqs: - Tabella 5: IŻM benefiċjarji – Analiżi għal kull pajjiż u bid-daqs It- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX) tagħti wkoll analiżi għal kull settur, skont il-klassifikazzjoni NACE, għall-Faċilità kollha u għal kull qasam. - Figura 3: IŻM benefiċjarji – Analiżi għal kull pajjiż L-investiment totali megħjun mill-Facilità ta' Garanzija tal-IŻM kien ta' aktar minn EUR 23 biljun sal-aħħar tal-2006, bl-akbar settur ikun ċertament dak tal-garanziji tas-self. Għall-fini ta' paragun, il-volum fl-aħħar tal-2005 kien madwar EUR 16-il biljun. Ħarsa ġenerali tinstab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Tabella 6: Volum t'investiment għal kull settur Aġġornament tal-2007 (Figuri tal-2006 inklużi għall-fini ta' paragun) Figuri kumulattivi hekk kif fil- | Nru ta' IŻM benefiċjarji | Nru ta' Persuni impjegati mal-IŻM benefiċjarji | Stima tal-volum ta' self aġevolat EUR miljuni | Stima ta' dħul mill-investiment EUR miljuni | Garanziji mitluba netti EUR miljuni | 31.12.2006 | 193,790 | 989,773 | 17,449.3 | 23,383.6 | 40.0 | 31.12.2007 | 233,345 | 1,169,389 | 17,937.6 | 27,916.1 | 70.5 | 4. L-ISKEMA START-UP TAL- ETF 4.1. Il-qagħda baġitarja Kien hemm użu sinifikanti fl-2006, speċjalment minħabba t-titjib fis-suq tal-kapital ta' riskju mill-2005 'l hawn. Skont kommunikazzjoni pubblikata mill-"Assoċjazzjoni Ewropea għall-Ekwità Privata u għall-Kapital ta' Riskju", "l-2006 kienet sena oħra importanti għall-industrija Ewropea tal-ekwità privata, […] li wriet tkabbir fl-attivitajiet ta' ġbir tal-flus u investiment "[21]. Prinċipalment megħjuna mit-titjib fil-kundizzjonijiet tas-suq, l-2006 kellha l-akbar żieda fl-investimenti approvati mill-Kummissjoni matul il-perjodu sħiħ tal-programm. Fil-fatt, l-investimenti approvati fl-2006 qabżu t-total ta' dawk approvati mill-2002. Hekk kif fil-31.12.2006, ir-riżorsi baġitarji impenjati taħt l-istart-up tal-ETF kienu jammontaw għal aktar minn EUR 220 miljun , li jirrappreżentaw madwar 43 % tal-baġit għall-istrumenti finanzjarji tal-PMA. Il-fondi kollha disponibbli taħt il-programm Start-up tal-ETF intużaw sal-aħħar tal-2006. Il-baġit totali jkopri l-ispejjeż kollha tal-Faċilità, inkluż investimenti ġo fondi VC, spejjeż amministrattivi tal-FEI u spejjeż oħra eleġibbli. Minn dan it-total, EUR 201.1 miljun kienu impenjati għal fondi VC, li jinkludu kemm proġetti diġà approvati mill-Kummissjoni kif ukoll dawk li għandhom jiġu ffirmati fl-2007[22]. Il-qligħ minn fondi VC (ħlasijiet lura u dividendi) fl-2006 kienu ta' madwar EUR 1.4 miljun, bi qligħ kumulattiv ta' kważi EUR 1.6 miljun miksub minn fondi VC taħt il-PMA sal-aħħar tal-2006, meta mqabbla ma' EUR 154,000 biss sal-aħħar tal-2005. Dan l-ammont relattivament żgħir ta' qligħ, kumparat ma' l-ammont maħruġ għal fondi VC (kważi EUR 30 miljun), huwa minħabba l-fatt li ħafna fondi għadhom ma waslux sal-perjodu ta' divestiment, għalhekk ftit ħruġ mill-VC għadu sar. Madankollu, l-ammont ta' qligħ huwa mistenna jikber b'mod sinifikattiv fis-snin li ġejjin meta l-fondi VC jidħlu fil-perjodu ta' divestiment. Fil-każ tal-ETF Start-up taħt l-inizjattiva għat-Tkabbir u l-Impjiegi (1998-2000), għal ħruġ totali ta' EUR 94 miljun f'fondi VC, EUR 46 miljun kienu diġà mħallsa lura hekk kif fl-aħħar tal-2006. Apparati l-qligħ minn fondi VC, interessi kumulattivi u qligħ ieħor tela' għal EUR 4,3 miljun, u totalment ammonta għal kważi EUR 5.9 miljun fi qligħ sal-aħħar tal-2006 . Ara wkoll: - Tabella A (f'taqsima 2.1): L-istrumenti finanzjarji tal-PMA - Il-Faċilità Start-up tal-ETF Informazzjoni addizzjonali tinsab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Figura 4: L-evoluzzjoni kumulattiva tal-operazzjonijiet tal-FEI (għal kull sena), inkluż it-total ta' ħruġ għal fondi VC, ammontaw għal kważi EUR 38 miljun. 4.2. Intermedjarji Finanzjarji Fl-2006, 12-il investiment ġdid f'fondi VC kienu approvati (li wara, wieħed minnhom kien ikkanċellat). B'kollox, 21 investiment ġo fondi VC f'10 pajjiżi kienu approvati taħt l-ETF Start-up. Fondi VC li investa fihom l-FEI huma l-aktar orjentati lejn l-investiment kmieni f'setturi ta' teknoloġija avvanzata, bħat-teknoloġiji tal-informazzjoni u l-kommunikazzjoni, il-mikroelettronika, l-internet, is-saħħa u x-xjenzi tal-ħajja/il-bijoteknoloġija. Dan huwa skont il-politika t'investiment tal-ETF Start-up. Lista ta' fondi VC li fihom investa l-FEI tinsab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX), li turi l-pożizzjoni ġeografika tagħhom u l-punt fokali tas-settur: - Tabella 7: Fondi ta' Kapital ta' Riskju bi qbil kuntrattwali mal-FEI 4.3. IŻM Benefiċjarji Sa Diċembru tal-2006, fondi VC taħt il-Facilità kienu investew fi 73 kumpanija ta' portafoll (sal-aħħar tal-2005: 35). Ħafna mill-fondi VC għadhom fl-istadji inizjali tal-perjodi t'investiment relattivi, għalhekk kull figuri relatati dwar impjiegi jkunu provviżorji u ma jkunux materjali fil-kuntest tal-istrumenti finanzjarji tal-PMA. Aġġornament tal-2007 (Figuri tal-2006 inklużi għall-fini ta' paragun) Figuri kumulattivi hekk kif fil- | Nru ta' IŻM benefiċjarji | Impenji għal fondi VC EUR miljuni | Ammonti maħruġa għal fondi VC EUR miljuni | 31.12.2006 | 73 | 201.1 | 29.6 | 31.12.2007 | 123 | 200.5 | 62.3 | Is-Sena | Qligħ (ħlasijiet lura u dividendi) EUR miljuni | Interessi u dħul simili EUR miljuni | Id-dħul totali EUR miljuni | Dħul kumulattiv EUR miljuni | 2006 | 1.4* | 2.1 | 3.5 | (hekk kif fil-31.12.) 5.9 | 2007 | 2.0 | 3.5 | 5.5** | (hekk kif fil-31.12.) 11.4 | * Skont il-qafas legali, wara t-tmiem tal-perjodu t'investiment mill-ġdid "kull bilanċ fuq il-Kont Fiduċjarju, barra fondi impenjati u mhux miġbuda/investiti u fondi li huma bir-raġun neċessarji sabiex ikopru spejjeż eliġibbli, bħall-ispiża amministrattiva tal-FEI, jerġgħu jiġu ritornati lill-baġit ġenerali tal-Unjoni Ewropea". ** Dan huwa qligħ iġġenerat wara t-tmiem tal-perjodu t'impenn. Dan ser jiġi trasferit lill-baġit ġenerali tal-UE, skont il-qafas legali. Ir-rata tal-kambju għal qligħ fil-GBP u fl-SEK hija hekk kif fil-31.12.2007. 5. AZZJONI TAL-KAPITAL TAL-BIDU 5.1. Il-qagħda baġitarja 5.1.1. Deskrizzjoni ġenerali Hekk kif fil-31.12.2006, ir-riżorsi baġitarji disponibbli taħt SCA baqgħu ta' EUR 5.6 miljun, diġà impenjati fl-2001. Il-baġit totali jkopri l-ispejjeż kollha tal-azzjoni, inkluż għotjiet imħallsa lill-benefiċjarji, spejjeż amministrattivi tal-FEI u spejjeż oħra eleġibbli. L-ebda proġett ġdid ma ġie approvat fl-2006. Minflok, 4 proġetti kienu kkanċellati fl-aħħar tal-2006[23]. Minħabba dan il-kanċellament, l-impenn tal-KE taħt l-SCA niżel għal EUR 200,000 u l-baġit mhux użat tela' għal madwar EUR 5 miljun. L-ammont mhux użat kien rilaxxat fl-2007 u ritornat lill-baġit ġenerali tal-UE. Ara wkoll: - Tabella A (f'taqsima 2.1): L-istrumenti finanzjarji tal-PMA – Azzjoni tal-Kapital tal-Bidu 5.1.2. Impenji u ħlasijiet L-evoluzzjoni kumulattiva tal-ammont totali t'għotjiet għal fondi VC kienet ta' EUR 200,000 hekk kif fil-31.12.2006. Dan huwa skont l-iskeda u l-kundizzjonijiet stipulati fil-qbil tal-għotjiet, li jipprevedu li l-għotjiet jiġu mħallsa f'żewg rati. L-ewwel rata hija pagabbli wara mill-anqas 18-il xahar mill-iffirmar tal-kuntratt tal-għotja, u t-tieni (u l-aħħar) rata pagabbli wara mill-anqas 36 xahar mill-iffirmar tal-kuntratt tal-għotja. Deskrizzjoni ġenerali tinsab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Figura 5: Evoluzzjoni kumulattiva tal-operazzjonijijet tal-FEI (għal kull sena) 5.2. Intermedjarji Finanzjarji Il-fondi VC approvati taħt l-SCA għandhom qbil kuntrattwali mal-FEI taħt il-Faċilità Start-up tal-ETF. Hekk kif fil-31.12.06, żewġ kuntratti t'għotjiet kienu ffirmati ma' żewġ fondi VC. Aktar informazzjoni tinstab fit- Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX): - Tabella 8: Fondi ta' Kapital ta' Riskju bi qbil kuntrattwali mal-FEI 6. IL-PROGRAMM TAL-INTRAPRIżA EWROPEA KONġUNTA (JEV) L-għan tal-programm JEV kien sabiex jgħin il-ħolqien ta' sħab transnazzjonali mwaqqfa minn tal-anqas żewg IŻM minn stati differenti taż-Żona Ekonomika Ewropea. Il-konklużjoni tal-valutazzjoni tal-Inizjattiva għat-Tkabbir u l-Impjiegi kienet illi l-użu tal-programm JEV mis-suq kien baxx, il-ħolqien t'impjiegi limitata u l-ispejjeż t'amministrazzjoni għoljin ħafna. Żewġ valutazzjonijiet oħra[24] kkonkludew illi l-programm għandu jingħalaq. Minħabba dan, fit-8.12.03 il-Kummissjoni adottat proposta għal Deċiżjoni tal-Parlament Ewropew u tal-Kunsill sabiex tagħlaq il-JEV[25]. Din id-deċiżjoni[26] kienet adottata mill-Parlament Ewropew u mill-Kunsill fil-21.07.04. Il-JEV kien magħluq għal applikazzjonijiet ġodda fid-29.12.04. Sal-aħħar tal-2006, waslu total kumulattiv ta' 323 applikazzjoni, 230 kuntratt iffirmat u EUR 19.8 miljun allokati lil proġetti, b'9 proġetti għadhom għaddejjin. Aktar dettalji jinsabu fit- Taqsima V tad-Dokument ta' Ħidma tal-Persunal li jakkumpanja dan ir-rapport (SEC(2008)XXX). 7. KONKLUżJONIJIET ġENERALI L-istrumenti finanzjarji tal-PMA kienu, f'terminu ta' baġit, l-aktar element importanti tal-programm PMA. Ir-riżorsi baġitarji totali impenjati fl-aħħar tal-programm għall-istrumenti finanzjarji ammontaw għal kważi EUR 520 miljun, li minnhom EUR 5 miljun allokati għall-Azzjoni tal-Kapital tal-Bidu ma ntużawx. B'kollox, kienu approvati 74 operazzjoni[27] min-nofs l-2002 sal-aħħar tal-2006, b'total ta' EUR 467 miljun. Kważi 194,000 IŻM ibbenefikaw mill-istrumenti finanzjarji tal-PMA, jiġifieri madwar 1% tal-IŻM kollha tal-UE. Inkisbet kopertura ta' żona ġeografika vasta b'29 pajjiż kopert (l-Istati Membri tal-UE kollha kif ukoll it-Turkija u n-Norveġja) minn 31 pajjiż eleġibbli[28]. Il-Facilità ta' Garanzija tal-IŻM kienet meħudha sewwa ħafna mis-suq. Is-setturi tal-Garanzjia tas-Self u tal-Mikrokreditu kienu ta' suċċess b'mod partikolari, u għenu lill-Intermedjarji Finanzjarji li pparteċipaw sabiex iżidu l-volum u jieħdu aktar riskju fuqhom. Il-Facilità ta' Garanzija tal-IŻM segwiet il-bżonnijiet tas-suq u kienet iddisinjata mill-bidu sabiex tkun adattabbli faċilment u malajr għall-kundizzjonijiet speċifiċi tas-suq ta' kull pajjiż. Il-volumi totali megħjuna mill-Facilità ta' Garanzija tal-IŻM kienu għoljin ħafna. Għall-madwar EUR 262 miljun t'ammonti limitu ffirmati, kien kopert self ta' kważi EUR 17 500 miljun. Il-Faċilità ta' Garanzjia tal-IŻM hija l-aktar programm importanti tal-UE f'termini tan-numru ta' IŻM benfiċjarji, u jiġi wara biss il-Fondi Strutturali li għandhom riżorsi baġitarji ogħla b'mod sinifikanti u għan differenti. L-implimentazzjoni tal-ETF Start-up iffaċċjat xi diffikultajiet fil-bidu tal-perjodu tal-programm, minħabba s-sitwazzjoni diffiċli għall-ġbir ta' flus li kien għaddej minnha s-suq tal-kapital ta' riskju fl-UE. It-titjib fis-sitwazzjoni finanzjarja fl-2005 u fl-2006 ġab miegħu żieda sinifikanti fid-domanda għall-Facilità. L-Azzjoni tal-Kapital tal-Bidu kienet ta' suċċess anqas milli mistenni minħabba r-rekwiżiti iebsa tal-kriterja t'eleġibilità u l-kundizzjonijiet diffiċli fis-suq għall-kapital tal-bidu. Il-valutazzjoni tal-Iskemi t'Assistenza Finanzjarja tal-KE għall-IŻM[29] indikat illi l-istrumenti finanzjarji tal-PMA huma effikaċji u effiċjenti. L-amministrazzjoni tagħhom mill-FEI kienet ikkunsidrata bħala l-aħjar prattika għall-prossimità tas-suq tagħhom. Skont l-awdituri, l-istrumenti għandhom rwol katalitiku sabiex iżidu il-provvista ta' finanzi għall-IŻM madwar l-UE, inkluż dawk il-pajjiżi fejn strumenti finanzjarji nazzjonali huma anqas żviluppati. Valutazzjoni esterna aktar reċenti tal-PMA[30] tikkonferma l-konklużjonijiet tal-valutazzjoni tal-Iskemi t'Assistenza Finanzjarja. Din il-valutazzjoni tikkonkludi illi l-Faċilitajiet ta' Garanzija tal-IŻM u l-ETF Start-up taw kontribuzzjoni kbira sabiex itejbu l-ambjent finanzjarju għan-negozji bħala strumenti ta' politika pubblika li tgħin lill-IŻM għall-aċċess għal finanzi. L-awdituri jikkunsidraw illi l-istrument finanzjarji huma implimentati b'mod effiċjenti madwar il-"katina" li tinkludi d-DĠ għall-Intrapriża – id-DĠ għall-Affarijiet Ekonomiċi u Finanzjarji – il-Fond Ewropew għall-Investiment (FEI). Ir-rapport jikkonferma illi l-approċċ magħżul illi formula universali ma teżistix huwa f'loku: kemm l-istrumenti tal-kapital ta' riskju kif ukoll tal-garanzija jistgħu jiġu adottati għal kundizzjonijiet differenti u li jevolvu tas-suq. Ser issir valutazzjoni qabel post-valutazzjoni tal-PMA flimkien ma' valutazzjoni interim tal-"Programm tal-Intraprenditorija u tal-Innovazzjoni" tal-programm suċċessur CIP. Din il-valutazzjoni hija ppjanata li titlesta f'Diċembru tal-2008 u ser tanalizza r-riżultati u l-impatti tal-PMA. Globalment, jista' jkun konkluż illi l-istrumenti finanzjarji tal-PMA għenu sabiex jindirizzaw xi nuqqasijiet u falliment fis-suq tal-kapital għal kumpaniji start-up u IŻM. B'mod ġenerali, l-istrumenti finanzjarji tal-PMA laħqu l-għan illi jtejbu l-ambjent finanzjarju għan-negozji Ewropej, speċjalment għall-IŻM. L-istrumenti finanzjarji ġew implimentati b'mod xieraq u effettiv, u bl-akbar effett t'amplifikazzjoni possibbli. Huma ġġeneraw ammont sinifikanti ta' flus addizzjonali u għenu numru sostanzjali t'IŻM. Il-Programm ta' Qafas għall-Kompetittività u l-Innovazzjoni (mill-2007 sal-2013) (CIP), is-suċċessur tal-PMA, hija risposta koerenti għall-għanijiet tal-istrateġija tat-tkabbir u tal-impjiegi. Il-bażi legali tas-CIP daħlet fis-seħħ nhar id-29 ta' Novembru 2006[31]. Deskrizzjoni sinottika tas-CIP tinsab fit- Taqsima V tad-Dokument ta' Ħidma tal-Persunal li jakkumpanja dan ir-rapport (SEC(2008)XXX). [1] Id-Deċiżjoni tal-Kunsill 2000/819/KE (ĠU L 333, 29.12.2000, p.84) adottata nhar l-20.12.2000, kif emendata mid-Deċiżjonijiet 593/2004/KE tal-21 ta' Lulju 2004 (ĠU L 268, 16.8.2004, p. 4) u 1776/2005/KE tat-28 ta' Settembru 2005 (ĠU L 289, 3.11.2005, p. 14) tal-Parlament Ewropew u tal-Kunsill. [2] ĠU L 155, 29.05.1998, p. 43. [3] Nhar l-10.12.2001, il-Kummissjoni adottat id-Deċiżjoni tagħha C(2001) 3973 dwar l-implimentazzjoni tal-istrumenti finanzjarji tal-PMA. Wara dan, nhar it-18.12.2001, il-Kummissjoni ffirmat mal-FEI il-Ftehimiet Fiduċjarji u Amministrattivi għall-Iskema Start-up tal-ETF, għall-Faċilità ta' Garanzija tal-IŻM u għall-Azzjoni tal-Kapital tal-Bidu. Dan il-qbil ġie rivedut nhar it-22.12.2005 sabiex jikkunsidra l-estensjoi tal-PMA. [4] Kif stipulat fid-Deċiżjoni tal-Kunsill 2000/819/KE, l-Artikolu 2.1 (d). [5] Skont stqarrija fi: Evalwazzjoni esterna tal-programm multiannwali għall-intrapriża u l-intraprenditorija, u b'mod partikolari għall-IŻM, rapport t'evalwazzjoni finali, Brussell 2004, p. 52. [6] Dan l-ammont mhux użat kien rilaxxat fl-2007. [7] Li jikkorrispondi ma' proġetti approvati mill-Kummissjoni u mhux ikkanċellati. [8] Jinkludi ammonti limitu ta' EUR 261.6 miljun (ara tabella 1 fit-Taqsima I tad-Dokument ta' Ħidma tal-Persunal li jakkumpanja dan ir-rapport (SEC(2008)XXX)). [9] Il-kalkolu tar-riservi huwa bbażat fuq l-approprjazzjonijiiet baġitarji totali impenjati. Fl-2007 kien hemm rilaxx, li ssarraf f'riserva ta' EUR 0.145 miljun. EUR 15 600 intużaw sal-aħħar tal-2007. [10] L-ammont mhux użat ta' EUR 5 miljun kien rilaxxat fl-2007. [11] Skont esperjenza fil-passat, l-ammont massimu (ammont limitu) ma jistax jintuża kollu. Jekk dan ikun il-każ, l-effikaċja tal-istrument meta mqabbla mal-ispejjez tkun aħjar. [12] Skont id-Deċiżjoni tal-Kunsill 2000/819/KE, l-Anness II, il-punt II.G, "interessi miksuba ser jiġu miżjuda mar-riżorsi tal-faċilità". [13] Inkluż dawk il-proġetti li kienu approvati u li ffirmar għalihom kien previst fil-bidu tal-2007. [14] Telf nett: mill-garanziji mitluba rċevuti naqqas l-irkupru [15] Il-Lussemburgu għandu arranġament taħt il-Faċilità Start-up tal-ETF. [16] Il-figura tindika l-ammont totali t'Intermedjarji Finanzjarji li rċevew self/garanziji minn fondi operattivi taħt il-Facilità ta' Garanzija tal-IŻM. [17] Analiżi permezz ta' kampjuni turi illi l-impjiegi fl-aħħar tas-sena huma probabbli li jkunu 20% ogħla. [18] Ma hemmx figuri disponibbli dwar l-effett ta' self garantit fuq l-impjiegi. [19] Skont id-definizzjoni, l-intrapriżi kollha li jibbenefikaw mill-qasam tal-Mikrokreditu (30,552) għandhom 10 impjegati jew anqas. [20] Sors: Eurostat. 0.2 % biss huma intrapriżi kbar. Ara: Eurostat: European business – Facts and figures – Ħarġa tal-2006, p. 22; dwar l-ekonomija tan-negozji mhux finanzjarji, 18.8 miljun intrapriża kienu irreġistrati fl-UE-27 fl-2004, li minnhom 18.76 miljun kienu IŻM (anqas minn 250 impjegat). [21] EVCA [ et al. ]: Ekwità privata Ewropea: L-eżekuzzjoni b'saħħitha tal-2006 tispira tkabbir fl-allokazzjoni, Stqarrija għall-istampa, Brussell, 13 ta' Marzu 2007. [22] L-impenn għal proġetti li għad iridu jiġu ffirmati huwa ta' EUR 44.03 miljun. [23] Għal proġett wieħed il-kriterja t'eliġġibilità ma kinux milħuqa. Tliet proġetti kienu rtirati. [24] ‘Valutazzjoni Strateġika tal-Iskema t'Assistenza Finanzjarja tal-KE għall-IŻM’, Deloitte and Touche, 2003; ‘Valutazzjoni Finali tal-programm Multiannwali għall-intrapriża u l-intraprenditorija (2001-2005)’, Infyde, 2004. [25] COM (2003) 758 finali. [26] Id-Deċiżjoni Nru 593/2004/KE. [27] u mhux ikkanċellati [28] L-Iżlanda u l-Liechtenstein biss ma kinux koperti. [29] Valutazzjoni Strateġika tal-Iskemi t'Assistenza Finanzjarja tal-KE għall-IŻM, rapport minn Deloitte and Touche għall-Kummissjoni Ewropea (DĠ Baġit), Diċembru 2003. [30] Ir-rapport ta' valutazzjoni kien ippubblikat bħala Dokument ta’ Ħidma tal-Personal tal-Kummissjoni SEC(2004) 1460 tal-15.11.2004 bl-Ingliż u bil-Franċiż u ppublikat fuq is-sit tal-Intrapriża Ewropea: http://europa.eu.int/comm/enterprise/enterprise_policy/mult_entr_programme/programme_2001_2005.htm [31] Deċiżjoni Nru 1639/2006/KE tal-Parlament Ewropew u tal-Kunsill tal-24 ta’ Ottubru 2006 li tistipula Programm ta' Qafas għall-Kompetittività u l-Innovazzjoni (mill-2007 sa l-2013), ĠU L310/15, 9.11.2006.